Bombardovanie Komárna 7. októbra 1944

Bombardovanie Komárna 7. októbra 1944 bol nálet 15. leteckej armády amerických vzdušných síl na Komárno počas druhej svetovej vojny. V tom čase mesto v severnom Maďarsku bolo strategickým železničným uzlom a prístavom na Dunaji a na konci druhej svetovej vojny sa preto stalo cieľom série náletov. Prvý nálet na Komárno sa uskutočnil 2. júla 1944, kedy bomby zasiahli železničnú stanicu a sklady ľanárskej továrne Fiedler János lenipari rt. na južnom brehu Dunaja, 7. októbra boli cieľom železničné stanice na oboch brehoch Dunaja, 14. októbra bol cieľom most cez Dunaj a bombardovanie pokračovalo aj na jar 1945.

 Predohra 
Maďarsko vstúpilo 9. apríla 1941 do vojny proti Juhoslávii a 27. júna 1941 vyhlásilo vojnu Sovietskemu zväzu. Dňa 6. decembra 1941 vyhlásila Veľká Británia vojnu Maďarsku ako štátu, ktorý sa zúčastňoval vojny proti ZSSR. Potom, ako Japonsko napadlo Spojené štáty útokom na Pearl Harbor a Nemecko vyhlásilo vojnu USA, maďarský predseda vlády László Bárdossy vyhlásil 15. decembra 1941 tiež v mene Maďarska vojnu Spojeným štátom.
Senát USA odhlasoval vypovedanie vojny Maďarsku až 4. júna 1942 rezolúciou 320. Americké nálety na Maďarsko začali 3. apríla 1944 bombardovaním Budapešti.

 Priebeh náletu 
Dňa 7. októbra 1944 zaútočilo vyše 350 ťažkých štvormotorových bombardérov B-24 Liberator a B-17 Flying Fortress 15. leteckej armády amerických vzdušných síl na rakúske ropné rafinérie Lobau, Schwechat a skladisko pohonných hmôt vo Winterhafene v oblasti Viedne. Takmer 30 strojov bombardovalo príležitostné ciele v Maďarsku, ktorými boli zoraďovacie stanice v mestách Szombathely a Zalaegerszeg. Cieľmi vyše 330 ďalších B-24 a B-17 sa stali zriaďovacie stanice v Nových Zámkoch a Komárne a letisko v Győri. Bombardéry počas celej akcie sprevádzali stíhači na lietadlách P-51 Mustang a P-38 Lightning.


Proti zriaďovacej stanici v Komárne bolo vyslaných spolu 137 bombardérov B-24 Liberator piatich skupín, 376. a 449. bombardovacej skupiny zo 47. bombardovacieho krídla a 451., 461. a 484. skupiny zo 49. krídla. Za krásneho počasia dosiahlo cieľ 103 Liberatorov, ktoré v dvoch vlnách medzi 13:46 a 14:24 hod. zhodili 836 kusov 250-kilogramových bômb s celkovou hmotnosťou 209,5 ton. Bombardovanie sa uskutočnilo vizuálne.

Ráno 7. októbra vzlietlo zo základne Grottaglie štyridsaťdva B-24 449. skupiny na misiu č. 144. Tri lietadlá sa museli otočiť na pol ceste späť do Talianska. O 11:00 hod. sa vo výške 3 000 metrov nad mestom San Vito dei Normanni stretli s Liberatormi 376. skupiny a obe skupiny pokračovali vo formácii smerom na ostrov Vrgada, obec Budimlić Japra, Kozarac, Bučje, Kotoriba, Lébény až k počiatočnému bodu náletu, ktorým bol Veľký Meder. Medzi 13:46 až 13:49 hod. zhodilo 38 bombardérov 449. skupiny celkovo 75,5 ton bômb z výšky 5 700 až 6 500 metrov. Nasledoval nálet strojov 376. skupiny. Po skončení útoku lietadlá zatočili k Mezőörs, Kozarac, ostrov Šćedro a vydali sa smerom k základni. Posádky hlásili výborné výsledky bombardovania. V oblasti cieľa boli pozorované požiare – najväčší priamo v strede stanice. Zasiahnuté boli stanica a trať na juh od Dunaja, most cez Dunaj a ponáletové fotografie ukázali tretiu veľkú skupinu 49 zásahov severne od Dunaja.

Liberatory 461. skupiny sa rozdelili dve časti. Primárnym cieľom misie č. 110 a zoskupenia Red Force boli sklady paliva a mazív v Zimnom prístave pri Viedni, ale v dôsledku zlého počasia počas príletu k cieľu nad Juhosláviou sa formácia pôvodne 24 bombardérov zredukovala iba na 17 B-24. Na dôvažok meškali hodinu a pol oproti plánu a po strate stíhacej ochrany sa ich cieľom stala zoraďovacia stanica v meste Szombathely. Liberatory druhého zoskupenia, Blue Force, pod velením Maj. Goreeho mali ako hlavný cieľ zoraďovaciu stanicu v Komárne. Do cieľovej oblasti sa dostalo iba 9 strojov z pôvodne 17 bombardérov a krátko pred pol treťou poobede zhodili na Komárno 18,5 ton bômb. Vyhodnotenie bombardovania ukázalo, že cieľ pokryli na 91 %, čím prekonali v presnosti nálet na juhoslovanské Smederevo z 3. septembra. Zoskupenie Red Force 451. skupiny bombardovalo viedenské ciele, no Blue Force zhodilo 35 ton bômb na Komárno. Zasiahli niekoľko výhybiek a severné koľajisko vrátane budov priľahlých k depu.

 Výsledky náletu 
Nálet zasiahol infraštruktúru na oboch brehoch Dunaja. Na južnom behu útok rozmetal na stanici mnoho plne naložených vozňov a spôsobil požiare. Poškodených alebo vykoľajených bolo minimálne 260 vagónov, z ktorých asi 50 bolo úplne zničených a 20 z nich ešte horelo v čase fotografovania. Poškodené boli všetky koľaje a prevádzka stanice bola úplne paralyzovaná. Asi 180 nepoškodených vagónov bolo odsunutých za účelom opráv koľajiska z centrálnej časti stanice na okraj. Poškodené boli aj pracovné dielne na severnom okraji stanice a horela aj bližšie neidentifikovaná továreň na sever od stanice.

Na dnešnom slovenskom brehu Dunaja bolo zaznamenaných 14 zásahov. Koľaje boli zablokované a prerušené. Bolo zničených asi 30 vagónov a ťažko poškodená budova železničnej stanice. V oblasti náletu bol zaznamenaný požiar.

 Poznámka 

 Referencie 

 Pozri aj 
 Bombardovanie Slovenska v rokoch 1939 – 1945

Kategória:1944 na Slovensku
Kategória:7. október
Kategória:Bitky v 1944
Komárno
Komárno
Kategória:Komárno
Kategória:Komárom